Pista ng Buyogan

Ang Pista ng Buyogan ay ginaganap sa Abuyog, Leyte sa Pilipinas tuwing Agosto.

Pagdiriwang
Ipinagdiriwang ang Pista ng Buyogan tuwing ika-27 ng Agosto sa Abuyog, Leyte. Itinatag ito ni Wenceslao "Jun" Katindoy.

Tampok sa pista ay ang Buyogan Parade na nilalahukan ng iba't ibang grupo na nagsusuot ng mga makukulay na kasuotan na nakabase sa mga hugis at kulay ng mga bubuyog. Mayroong mga kalahok na may pintura ang mukha at katawan na tulad ng mga katutubong disenyo.

Tema ng pagdiriwang
Inilalarawan ng Pista ng Buyogan ang kasaysayan ng bayan ng Abuyog. 

Ayon sa kasaysayan ay sinalubong ng mga katutubo ang mga Kastilang dumaong sa bukana ng ilog upang kumuha ng mga panustos. Tinanong ng mga Kastila ang mga katutubo kung ano ang pangalan ng lugar subalit akala ng mga katutubo ay tinatanong sila tungkol sa pangalan ng insekto kaya't sinagot nila ang mga Kastila ng "buyog". Inulit ng mga Kastila ang sinabi ng mga katutubo at ang kanilang nabigkas ay "Ah! Buyog". Simula noon ay naging iyon na ang pangalan ng lugar.

Pagsali sa ibang pagdiriwang
Naimbitahan ang Pista ng Abuyog ng International Association for Human Values (IAHA) ng Malaysia na lumahok sa World Culture Festival noong Marso 11-13, 2016 sa New Delhi, India. Ito ang unang pagkakataon na makakasali ang Pilipinas sa naturang pandaigdigang kaganapan.

Naging kampeon ang Pista ng Buyogan sa unang Pista ng Kasadyaan ng Leyte noong Oktubre 1996. Naging Hall of Famer ito matapos maging kampeon ng limang beses. Noong 2009 ay naging kampeon ang Pista ng Buyogan sa sa kategorya ng free interpretation at pinakamagaling sa street dancing sa Pista ng Sinulog ng Lungsod ng Cebu. Noong 2015 ay nanalo ang Pista ng Buyogan sa Sinulog at Pintados-Kasadyaan. Nagkampeon ang Pista ng Buyogan sa Kasadyaan Pista ng mga Pista ng Leyte noong 2024.

Noong 2012 ay natamo ng Pista ng Buyogan ang ikalawang puwesto sa Aliwan Fiesta sa Maynila. 

Mga sanggunian

Panlabas na link
 Pista ng Buyogan sa World Culture Festival
 Pista ng Buyogan sa Aliwan Fiesta

Kategorya:Mga pista sa Pilipinas